b'\n_START_ARTICLE_\nGermani bucovineni\n_START_PARAGRAPH_\nGermanii bucovineni (\xc3\xaen german\xc4\x83 Bukowinadeutsche sau Buchenlanddeutsche) au reprezentat o popula\xc8\x9bie de origine german\xc4\x83, care a tr\xc4\x83it \xc3\xaen Bucovina \xc3\xaentre 1780 \xc8\x99i 1940.\n_START_SECTION_\nColonizarea\n_START_PARAGRAPH_\nGermanii imigra\xc8\x9bi nu s-au r\xc4\x83sp\xc3\xa2ndit uniform \xc3\xaen toat\xc4\x83 Bucovina, ci au fondat localit\xc4\x83\xc8\x9bi proprii sau cartiere proprii \xc3\xaen localit\xc4\x83\xc8\x9bile existente. Astfel de localit\xc4\x83\xc8\x9bi au fost Gura Putnei (\xc3\xaen german\xc4\x83 Karlsberg), Voievodeasa (\xc3\xaen german\xc4\x83 F\xc3\xbcrstenthal) \xc8\x99i Poiana Micului (\xc3\xaen german\xc4\x83 Buchenhain). \xc3\x8en alte sate s-au a\xc8\x99ezat pe l\xc3\xa2ng\xc4\x83 locuitorii rom\xc3\xa2ni, prelu\xc3\xa2nd numele rom\xc3\xa2nesc al localit\xc4\x83\xc8\x9bii, ca la B\xc4\x83deu\xc8\x9bi (\xc3\xaen german\xc4\x83 Deutsch-Badeutz). _NEWLINE_O parte \xc3\xaensemnat\xc4\x83 din imigran\xc8\x9bi s-au stabilit \xc3\xaen ora\xc8\x99e ca Cern\xc4\x83u\xc8\x9bi (\xc3\xaen german\xc4\x83 Tschernowitz), Storojine\xc8\x9b (\xc3\xaen german\xc4\x83 Storozynetz), R\xc4\x83d\xc4\x83u\xc8\x9bi (\xc3\xaen german\xc4\x83 Radautz), Suceava (\xc3\xaen german\xc4\x83 Suczawa), Vatra Dornei (\xc3\xaen german\xc4\x83 Dorna-Watra) \xc8\x99i Gura Humorului (\xc3\xaen german\xc4\x83 Gurahumora sau Gura Humora), localitate \xc3\xaen care, \xc3\xaen 1930, reprezentau majoritatea popula\xc8\x9biei._NEWLINE_Germanii bucovineni au fost, \xc3\xaen majoritate, agricultori. \xc3\x8en activitatea lor, agricultorii coloni\xc8\x99ti germani au ob\xc8\x9binut adesea rezultate mai bune dec\xc3\xa2t localnicii rom\xc3\xa2ni, pentru c\xc4\x83, la venirea lor \xc3\xaen Bucovina, ace\xc8\x99tia au primit 16-20 hectare de teren agricol de cea mai bun\xc4\x83 calitate, lemn de construc\xc8\x9bie, vite de pr\xc4\x83sil\xc4\x83, semin\xc8\x9be de calitate la pre\xc8\x9buri convenabile sau sub form\xc4\x83 de \xc3\xaemprumuturi pe termen lung, f\xc4\x83r\xc4\x83 dob\xc3\xa2nd\xc4\x83, scutiri de impozite,_NEWLINE_P\xc3\xa2n\xc4\x83 la str\xc4\x83mutarea lor \xc3\xaen Al Treilea Reich, ce a avut loc \xc3\xaen 1940, germanii reprezentau o minoritate na\xc8\x9bional\xc4\x83 cu pondere de circa 21% din totalul popula\xc8\x9biei, valoare stabilit\xc4\x83 la recens\xc4\x83m\xc3\xa2ntul din 1910. Ulterior, s-a constatat c\xc4\x83 circa 13% din ace\xc8\x99tia erau evrei care s-au declarat germani.\n_START_SECTION_\nStr\xc4\x83mutarea\n_START_PARAGRAPH_\nPrin ultimatumul sovietic din 28 iunie 1940, adresat Rom\xc3\xa2niei, care a dus la Ocupa\xc8\x9bia sovietic\xc4\x83 a Basarabiei \xc8\x99i Bucovinei de nord, germanii din cele dou\xc4\x83 \xc8\x9binuturi s-au trezit peste noapte locuind \xc3\xaen Uniunea Sovietic\xc4\x83. Av\xc3\xa2nd ca baz\xc4\x83 Pactul Ribbentrop-Molotov, pe 5 septembrie 1940 a fost \xc3\xaencheiat la Moscova a\xc8\x99a-numitul "Tratat de str\xc4\x83mutare" (Umsiedlungsvertrag). Ca urmare a acestui tratat, dup\xc4\x83 numai 4 zile, la 9 septembrie 1940 s-a \xc3\xaenfiin\xc8\x9bat \xc3\xaen Cern\xc4\x83u\xc8\x9bi Comandamentul pentru str\xc4\x83mutare (Umsiedlungskommando) pentru Basarabia \xc8\x99i Bucovina de Nord, care \xc8\x99i-a \xc3\xaenceput activitatea pe 15 septembrie, acesta fiind compus din 599 persoane sub comanda SS-Standartenf\xc3\xbchrer Horst Hoffmeyer. Primul transport pe calea ferat\xc4\x83, cu 1.000 de germani str\xc4\x83muta\xc8\x9bi, a avut loc pe 27 septembrie. Ultimul tren cu str\xc4\x83muta\xc8\x9bi a trecut grani\xc8\x9ba Uniunii Sovietice la 17 noiembrie, \xc3\xaencadr\xc3\xa2ndu-se perfect \xc3\xaen termen. Din sudul Bucovinei, trenurile au trecut prin Transilvania, Ungaria, Austria. _NEWLINE_Dup\xc4\x83 str\xc4\x83mutarea germanilor din nordul Bucovinei, care intrase \xc3\xaen compunerea URSS, Germania a considerat c\xc4\x83 nici comunit\xc4\x83\xc8\x9bile germane din sudul Bucovinei, r\xc4\x83mase la Rom\xc3\xa2nia, nu mai erau "viabile". De aceea, la 22 octombrie 1940, consulul general al Germaniei \xc3\xaen Rom\xc3\xa2nia, SS-Oberf\xc3\xbchrer Wilhelm Rodde a semnat cu Ioan Bro\xc8\x99u, reprezentantul Rom\xc3\xa2niei, un tratat germano-rom\xc3\xa2n privind str\xc4\x83mutatrea. Dup\xc4\x83 modelul aplicat \xc3\xaen Bucovina de Nord s-a \xc3\xaenfiin\xc8\x9bat Comandamentul German pentru str\xc4\x83mutare Deutsche Abwicklungsstelle f\xc3\xbcr die Umsiedlung (DAS), care a pus str\xc4\x83mutarea sub comanda SS-Oberf\xc3\xbchrer Heinrich Siekmeier. De data aceasta, ac\xc8\x9biunea nu mai era pus\xc4\x83 sub presiunea timpului, ca \xc3\xaen Bucovina de Nord._NEWLINE_Prin str\xc4\x83mutarea din 1940, circa 80.000 - 90.000 de persoane au p\xc4\x83r\xc4\x83sit Bucovina, fiind duse \xc3\xaen Al Treilea Reich, sub lozinca Heim ins Reich (Acas\xc4\x83 \xc3\xaen Reich)._NEWLINE_Deoarece transportul s-a f\xc4\x83cut cu trenul, str\xc4\x83muta\xc8\x9bii au putut s\xc4\x83-\xc8\x99i ia cu ei doar foarte pu\xc8\x9bine obiecte personale. Dup\xc4\x83 o scurt\xc4\x83 sta\xc8\x9bionare \xc3\xaen lag\xc4\x83re din Germania, majoritatea str\xc4\x83muta\xc8\x9bilor au fost reloca\xc8\x9bi \xc3\xaen gospod\xc4\x83rii confiscate de nazi\xc8\x99ti \xc3\xaen Polonia (teritoriu ce forma Reichsgau Wartheland, denumit \xc8\x99i Warthegau), gospod\xc4\x83rii care le-au fost date str\xc4\x83muta\xc8\x9bilor ca desp\xc4\x83gubire pentru averile l\xc4\x83sate \xc3\xaen Bucovina.'